b'\n_START_ARTICLE_\nTresko\n_START_PARAGRAPH_\nTresko er sko laget av tre.\n_START_SECTION_\nHistorikk\n_START_PARAGRAPH_\nI antikken fantes det tresko i form av sandaler med tres\xc3\xa5ler og l\xc3\xa6rremmer, dengang blant annet kalt gallicae (\xc2\xabgallersko\xc2\xbb), et ord som kan ha gitt opphav til kalosjer. Ogs\xc3\xa5 i middelalderen var tresandaler eller undersko ikke uvanlig. De ble kalt patiner og skulle beskytte for eksempel snabelsko av l\xc3\xa6r mot vann og s\xc3\xb8le. Seinere ble uthulte tresko vanlig arbeidsfott\xc3\xb8y for b\xc3\xb8nder. Som dette brukes de fremdeles flere steder i Europa. Tresko var ogs\xc3\xa5 vanlig blant arbeidere og fattigfolk p\xc3\xa5 1800- og 1900-tallet. Under den industrielle revolusjon i Storbritannia ble tresko for eksempel tatt i bruk av fabrikk- og gruvearbeidere. P\xc3\xa5 fransk heter tresko \xc2\xabsabot\xc2\xbb, som er grunnlaget for ordet sabotasje; begrepet skal ha oppst\xc3\xa5tt i den franske fagbevegelsen p\xc3\xa5 1870-tallet da arbeiderne som pressmiddel mot arbeidsgiverne ofte stanset fabrikkene ved \xc3\xa5 kaste treskoene i maskinene. P\xc3\xa5 1800-tallet brukte man i Nederland \xc2\xabklompen\xc2\xbb som finsko, malte og dekorerte.\n_START_SECTION_\nTresko som mote\n_START_PARAGRAPH_\nP\xc3\xa5 1960-tallet dukket tresko opp i motebildet. Det var sko med tres\xc3\xa5ler og overl\xc3\xa6r av l\xc3\xa6r. Siden ble de borte i motebildet, men i 2010 er de tilbake igjen, og flere moteskapere har vist tresko i sine kolleksjoner.\n_START_SECTION_\nTresko som symbol\n_START_PARAGRAPH_\nEn stilisert tresko finnes i v\xc3\xa5penskjold gjengitt i segl fra h\xc3\xa5ndverkere i b\xc3\xa5de Danmark og Norge, samt i kommunev\xc3\xa5pen fra bl.a. Frankrike og Tyskland.'